ड्राइविंग करते हुए मोबाइल सुनने से रोकने पर कट मार गिराया; वर्दी फटी, आरोपी फरार
पंजाब के जिला लुधियाना में एक कार चालक ने ट्रैफिक पुलिस कर्मी के साथ बदसलूकी की। युवक ने ट्रैफिक पुलिस को बोनट पर घसीटा और जोरदार कट मारते हुए उसे गिरा दिया।
पंजाब के जिला लुधियाना में एक कार चालक ने ट्रैफिक पुलिस कर्मी के साथ बदसलूकी की। युवक ने ट्रैफिक पुलिस को बोनट पर घसीटा और जोरदार कट मारते हुए उसे गिरा दिया। ट्रैफिक पुलिस कर्मी ने युवक को ड्राइव करते समय मोबाइल का इस्तेमाल करने से रोका था।
इससे गुस्साए युवक ने उसके साथ बदतमीजी की। घटना माता रानी चौक की है। ड्यूटी पर तैनात ट्रैफिक हेड कॉन्स्टेबल हरदीप सिंह ने जब घंटाघर चौक की तरफ से आ रहे एक कार चालक को मोबाइल फोन का प्रयोग करते देखा तो उसे उसने रुकने का इशारा किया।
ड्राइवर ने रुकने की बजाय गाड़ी भगाने की कोशिश की। अचानक से हरदीप गाड़ी के बोनट के सामने आ गया तो युवक ने गाड़ी तेज कर ली। ट्रैफिक पुलिस कर्मचारी को बोनट पर बैठाकर ले गया। हरदीप शोर मचाता रहा, लेकिन करीब 1 किलोमीटर तक ड्राइवर उसे बोनट पर घसीटता हुआ छावनी मोहल्ला, मन्ना सिंह नगर आदि इलाकों में ले गया। रास्ते में जोरदार कट मारा और हरदीप को नीचे गिरा दिया।
पुलिसकर्मी की वर्दी फटी, लगी चोटें 
इस घटना में हरदीप को कुछ चोटें भी लगी हैं। उसकी वर्दी भी फटी है। साथ ही मोबाइल भी टूट गया। हरदीप का सिविल अस्पताल में इलाज करवाया गया। ट्रैफिक पुलिस व स्थानीय थाना पुलिस ने आसपास की CCTV फुटेज निकालकर आरोपी के खिलाफ कानूनी कार्रवाई करने की प्रक्रिया शुरू कर दी है।
आरोपी के खिलाफ केस दर्ज
आरोपी कार चालक की पहचान मुकल मोंटू निवासी मोहल्ला फतेहगढ़ के रूप में हुई है। उस पर थाना डिवीजन नंबर 1 की पुलिस ने धारा 279, 332, 186, 353, 307, 427, 34 IPC के तहत दर्ज कर दिया है। उसके साथ एक युवक भी कंडक्टर सीट पर बैठा था।